'मंत्री को बर्खास्त ना करके BJP न्याय की प्रक्रिया में बाधा डाल रही' राहुल गांधी ने केंद्र पर साधा निशाना
लखीमपुर खीरी कांड और किसानों को लेकर कांग्रेस नेता राहुल गांधी ने एक बार फिर से केंद्र की मोदी सरकार पर निशाना साधा है।
नई दिल्ली: लखीमपुर खीरी कांड और किसानों को लेकर कांग्रेस नेता राहुल गांधी ने एक बार फिर से केंद्र की मोदी सरकार पर निशाना साधा है। राहुल गांधी ने ट्वीट कर कहा कि 'इस मंत्री को बर्खास्त ना करके भाजपा न्याय की प्रक्रिया में बाधा डाल रही है। केंद्र सरकार ना तो किसानों की परवाह करती है, ना ही हत्या के शिकार भाजपा कार्यकर्ताओं की।' राहुल गांधी ने ये ट्वीट #KisanKoNyayDo के साथ किया है। राहुल गांधी किसान आंदोलन, पूर्वी लद्दाख पर चीन की स्थिति और महंगाई के मुद्दे पर लगातार मोदी सरकार पर हमला बोल रहे हैं। वहीं रविवार को कांग्रेस के वरिष्ठ नेता राहुल गांधी ने रविवार को प्रधानमंत्री नरेंद्र मोदी पर करारा प्रहार करते हुए कहा था कि वह ‘किसानों और भाजपा कार्यकर्ताओं की हत्या’ तथा तेल की बढ़ती कीमतों पर चुप्पी साधे हुए हैं, लेकिन जब उनकी आलोचना की जाती है या उनके मित्रों पर सवाल किये जाते हैं तब वह आक्रोशित हो जाते हैं। राहुल ने पूर्वी लद्दाख के संदर्भ में थल सेना प्रमुख एम एम नरवणे की ‘चीन यहां बने रहने के लिए था’ टिप्पणी को लेकर भी सरकार की आलोचना की।पीपुल्स लिबरेशन आर्मी के जमावड़े पर जनरल नरवणे के बयान से जुड़ी एक खबर को टैग करते हुए कांग्रेस के पूर्व अध्यक्ष राहुल गांधी ने ट्वीट किया, ‘‘चीन यहां बने रहने वाला था, कहां? हमारी जमीन पर।’’ राहुल ने एक अन्य ट्वीट में तेल की बढ़ती कीमतों और उत्तर प्रदेश के लखीमपुर खीरी में किसानों की हालिया हत्याओं पर प्रधानमंत्री की चुप्पी को लेकर उन पर प्रहार किया। उन्होंने ट्वीट किया,‘‘पीएम साइलेंट - बढ़ती महंगाई, तेल के दाम, बेरोज़गारी, किसान व भाजपा कार्यकर्ता की हत्या। पीएम वायलेंट - कैमरा व फ़ोटो ऑप में कमी, सच्ची आलोचना, मित्रों पर सवाल।’’ सोनिया गांधी का स्वास्थ्य ठीक नहीं, राहुल को जल्द से जल्द कांग्रेस का नेतृत्व करना चाहिए: सिद्धारमैयाकर्नाटक के पूर्व मुख्यमंत्री सिद्धारमैया ने सोमवार को कहा कि सोनिया गांधी का स्वास्थ्य ठीक नहीं रहने के मद्देनजर राहुल गांधी को कांग्रेस अध्यक्ष की जिम्मेदारी लेनी चाहिए और जल्द से जल्द पार्टी का नेतृत्व करना चाहिए। सिद्धारमैया ने यहां एक समारोह से इतर संवाददाताओं से कहा, ‘‘मैंने राहुल जी को सुझाव दिया है कि उन्हें अखिल भारतीय कांग्रेस कमेटी का अध्यक्ष बनना चाहिए।’’उन्होंने कहा, ‘‘ऐसा नहीं है कि सोनिया जी अध्यक्ष के तौर पर अपने कर्तव्यों का निर्वहन करने में असमर्थ हैं। सोनिया जी का स्वास्थ्य ठीक नहीं है। इसलिए मैंने राहुल जी को जल्द से जल्द नेतृत्व संभालने का सुझाव दिया।’’ कर्नाटक में कोयले की कमी के सवाल पर कांग्रेस के वरिष्ठ नेता ने कहा कि केंद्र पहले ही स्पष्ट कर चुका है कि कोई कमी नहीं है। उन्होंने यह भी कहा कि जब राज्य में अक्षय ऊर्जा प्रचुर मात्रा में उपलब्ध है तो कर्नाटक को इतने कोयले की आवश्यकता नहीं है।सिद्धारमैया ने कहा कि केंद्र पहले ही स्पष्ट कर चुका है कि देश में कोयले की कोई कमी नहीं है। पूर्व मुख्यमंत्री ने कहा, ‘‘कर्नाटक में भी, मेरी जानकारी के अनुसार, कोयले की कोई कमी नहीं है। मेरे अनुसार, अगर सरकार कहती है कि कमी है तो यह एक कृत्रिम कमी है क्योंकि बिजली के उत्पादन के लिए इतने कोयले की आवश्यकता नहीं है।’’ उन्होंने कहा, ‘‘जलविद्युत, पवन और सौर ऊर्जा उपलब्ध है। इसलिए, इतनी कोयला आधारित बिजली की आवश्यकता नहीं है।’’